钦定古今图书集成/明伦汇编/氏族典/第381卷 > 《廖用贤尚友录》 > 李牧
## 钦定古今图书集成/明伦汇编/氏族典/第381卷 > 《廖用贤尚友录》 > 李牧

按《史记廉颇蔺相如传》：“李牧者，赵北边将也。常居代
雁门，备匈奴。日击牛飨士，习射骑，谨烽火，多闲谍，辄
入收保，不敢战，亦不亡失。匈奴以为怯。赵王使他人
代将，岁馀失亡多，边不得田畜，复请李牧。李牧至，如
故约。边士日得赏赐而不用，皆愿一战。于是选士，悉
勒习战。单于大率众来，李牧多为奇陈击之，杀匈奴”
十万馀骑，灭襜褴，破东胡，降林胡。其后十馀岁，匈奴
不敢近赵边城。赵悼襄王七年，大破秦军，走秦将桓
𬺈，封为武安君。赵王迁七年，秦使王翦攻赵，多与赵
王宠臣郭开金为反间。王乃使赵葱颜聚代李牧，牧
不受命，捕斩之。后三月，王翦急击赵，杀赵葱，掳赵王
迁，遂灭赵。